Doložka prednosti
 medzinárodnej zmluvy pred zákonmi
 (čl. 7 ods. 5 ústavy)

1. Gestor zmluvy: Ministerstvo spravodlivosti Slovenskej republiky

2. Názov zmluvy: Dohovor o uľahčení prístupu k justičným orgánom v cudzine uzavretý v Haagu  25. októbra 1980

3. Účel a predmet zmluvy a jeho úprava v legislatíve Slovenskej republiky:
Účelom zmluvy je upraviť otázku poskytovania právnej pomoci účastníkom konania v konaní pred súdmi zmluvných strán dohovoru a s tým súvisiace otázky (napr. cautio judicatum solvi, trestnoprávna imunita) a otázku vzájomného uznávania  a výkonu rozhodnutí o trovách konania. Ide o otázky, ktoré sú upravené v zákone č. 97/1963 Zb. o medzinárodnom práve súkromnom a procesnom v znení neskorších predpisov. 

4. Priama úprava práv alebo povinností fyzických osôb alebo právnických osôb:
	Ustanovenia čl. 1, 2, 5, 6, 8, 9, 14 až 21 zakladajú priamo práva alebo povinnosti fyzických  osôb alebo právnických osôb.

5. Kategória zmluvy podľa čl. 7 ods. 4 Ústavy Slovenskej republiky (vyžaduje pred  ratifikáciou súhlas Národnej rady Slovenskej republiky):
Ide o zmluvu, ktorá priamo zakladá práva alebo povinnosti fyzických osôb alebo právnických osôb. Súčasne ide o medzinárodnú zmluvu, ktorá upravuje otázky upravené zákonmi Slovenskej republiky, a preto ju možno kvalifikovať aj ako zmluvu, na ktorej vykonanie je potrebný zákon.

6. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Ide o zmluvu, ktorá priamo zakladá práva alebo povinnosti fyzických osôb alebo právnických osôb a o zmluvu, na ktorej vykonanie nie je potrebný zákon. Dôvodom je skutočnosť, že ustanovenia čl. 1, 2, 5, 6, 8, 9, 14 až 21 zakladajú priamo práva alebo povinnosti fyzických  osôb alebo právnických osôb. Súčasne spôsob úpravy dohovoru umožňuje jeho priame vykonávanie orgánmi Slovenskej republiky. Nakoľko ide o dohovor z oblasti medzinárodného práva súkromného a procesného, ktorý má byť vykonávaný aj súdmi, je vzhľadom na  článok 144 ods. 2 Ústavy Slovenskej republiky, ako aj § 2 zákona č. 97/1963 Zb. v znení neskorších predpisov, potrebné zabezpečiť jeho prednosť pred zákonmi, aby bolo v podmienkach Slovenskej republiky možné zabezpečiť jeho vykonávanie.

7. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):
	Dohovor má priamy dopad na zákon č. 97/1963 Zb. o medzinárodnom práva súkromnom a procesnom v znení neskorších predpisov a článok 20 dohovoru má priamy dopad na § 10 zákona č. 141/1961 Zb. o trestnom konaní súdnom (Trestný poriadok) v znení neskorších predpisov. Ďalej má dohovor dopad na zákon č. 97/1963 Zb. Občiansky súdny poriadok v znení neskorších predpisov, zákon č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, zákon č. 145/1995 Zb. o správnych poplatkoch v znení neskorších predpisov, zákon č. 65/2001 Z.z. o správe a vymáhaní súdnych pohľadávok v znení neskorších predpisov, zákon č. 323/1992 Zb. o notároch a notárskej činnosti (Notársky poriadok) v znení neskorších predpisov, zákon č. 132/1990 Zb. o advokácii v znení neskorších predpisov, zákon č. 513/1991 Zb. Obchodný zákonník v znení neskorších predpisov , zákon č. 455/1991 Zb. o živnostenskom podnikaní (živnostenský zákon) v znení neskorších predpisov, zákon č. 253/1998 Z.z. o hlásení pobytu občanov Slovenskej republiky a registri obyvateľov v znení neskorších predpisov, zákon č. 154/1994 Z.z. o matrikách, v znení neskorších predpisov zákon č. 216/2002 Z.z. o  povolaní lekárnika, o Slovenskej lekárnickej komore a o zmene a doplnení niektorých zákonov, zákon č. 219/2002 Z.z. o povolaní lekára, o Slovenskej lekárskej komore, o povolaní zubného lekára, o Slovenskej komore zubných lekárov a o zmene a doplnení niektorých zákonov, zákon č. 266/2001 Z.z. o cenných papieroch v znení neskorších predpisov, zákon č. 162/1995 Z.z. o katastri nehnuteľností a o zápise vlastníckych práv k nehnuteľnostiam v znení neskorších predpisov.
    Medzinárodná zmluva má vplyv aj na Dohovor o civilnom konaní (vyhl.č. 72/1966 Zb.), pretože vo vzťahu k zmluvným štátom medzinárodnej zmluvy nahradzuje ustanovenia článku 17 až 26 Dohovoru o civilnom konaní.
    Nakoľko Dohovor o uľahčení prístupu k justičným orgánom v cudzine upravuje selektívny medzinárodný záväzok t.j. záväzok len vo vzťahu k jeho zmluvným stranám, nie je potrebné, odstraňovať prípadnú duplicitu zákonnej právnej úpravy, pretože tá sa naďalej bude používať vo vzťahu k štátom, ktoré nie sú zmluvnými stranami tohto dohovoru. To isté platí aj o vzťahu k Dohovoru o civilnom konaní, ktorý sa v nezmenenej podobe bude naďalej uplatňovať vo vzťahu ku štátom, ktorý sú jeho zmluvnou stranou, avšak nie sú zmluvnou stranou Dohovor o uľahčení prístupu k justičným orgánom v cudzine.